Llíria posa en escena el drama sacrolíric ‘Emmanuel', en el 100 aniversari de la seua estrena
21 de desembre de 2016

L'obra musical del mestre Asensi va ser recuperada en la seua totalitat gràcies al treball d'investigació dels músics locals Miguel Cerezo i José Alamá

(21 des. 2016).- Ca la Vila va acollir la presentació del muntatge teatral ‘Emmanuel' de l'autor Vicente Nicolau i que compta amb la partitura musical del compositor edetà Miguel Asensi. L'obra serà representada els pròxims dies 25 i 26 de desembre al Teatre de la Llar del Jubilat coincidint amb el 100 aniversari de l'estrena a Llíria de la seua primera versió.

En l'acte van participar l'alcalde Manolo Civera, l'edil de Festes Pedro Vicente, els músics locals que han dut a terme el treball de recuperació i revisió de la composició del mestre Asensi, Miguel Cerezo i José Alama, així com l'encarregat de la direcció artística, Paco Ibáñez.

Més de 60 actors i col·laboradors de l'Associació “El Teatret de Sant Francesc”, junt amb quasi 20 músics locals, dirigits per Javier Enguídanos, es pujaran a l'escenari per a donar vida als personatges d'esta representació del betlem la peça original del qual data de l'any 1916. A causa del seu èxit, va ser readaptada el 1919, convertint-se així en una gran producció amb música i cançons en directe.

L'alcalde Manolo Civera va voler destacar que “este gran projecte artístic pretén servir també per a difondre el llegat d'un dels grans compositors valencians del segle XX, Miguel Asensi, i fer justícia al reconeixement que es mereixen els grans músics que ha donat la nostra ciutat”.

En este sentit, el regidor Pedro Vicente va apuntar que l'objectiu que es planteja ara l'Ajuntament “és publicar la partitura completa del ‘Emmanuel' i crear un fons documental de tots els compositors locals per a donar a conéixer el seu treball i posar-lo a disposició dels investigadors musicals”.

Obra excepcional per a Llíria

José Alamá, que ha realitzat la revisió de la partitura original, va destacar que el ‘Emmanuel' “és una de les obres musicals més importants per a Llíria per la seua qualitat i contingut, i que ara hem pogut recuperar en la seua totalitat gràcies a un laboriós treball i a la tecnologia”.

Miguel Cerezo va afegir que la reedició de la partitura “ha de contribuir a posar en valor la figura del mestre Asensi, un dels grans oblidats de la música a Llíria a pesar del gran reconeixement que va tindre”.

De fet, Miguel Asensi va dur a terme una fructífera creació musical amb més de 90 composicions per a obres de teatre, 140 peces de gènere popular i folklòric, 13 obres simfòniques, 4 per a orfeó i 26 de gènere religiós.

D'altra banda, el director escènic, Paco Ibáñez, va ressaltar “el gran nombre d'actors amateurs que participen en este muntatge però que és una tradició per a molts d'ells representar esta obra en Nadal”, alhora que va anunciar que, “gràcies als mitjans actuals, els espectadors podran veure este drama sacrolíric i fantàstic com mai abans ho havien fet”.

Les entrades per a les tres funcions es van posar a la venda dilluns passat tot i que encara queden per a les sessions del 25 a la nit i el 26 a la vesprada, que es poden adquirir al departament de Cultura, per un preu de 3 euros. La recaptació anirà destinada a l'Associació de Pares de Xiquets amb Càncer de la Comunitat Valenciana (ASPANION). També es pot col·laborar en esta causa solidària a través de la Fila 0.